প্রশ্ন করেছিলেন, ‘‘স্বচ্ছ ভারত অভিযান ঠিকঠাক চলছে?’’
অনেকেরই উত্তর, ‘‘হ্যাঁ!’’
কিছুটা থতমত খেলেন প্রশ্নকর্তা। সামলে নিয়ে বললেন, ‘‘আপনাদের অনেকে হয়তো অভিযানের সাফল্য দেখতে পাচ্ছেন, আমি কিন্তু পাচ্ছি না।’’ একজন শ্রোতা গলা চড়িয়ে বললেন, ‘‘আমি হ্যাঁ বলেছি। তবে এখানে দু’রকম মতামত রয়েছে।’’ এবার আলাদা করে ‘জনমত’ নেওয়া হল। ‘হ্যাঁ’ও শোনা গেল, ‘না’-ও!
পরের প্রশ্ন, ‘‘মেক ইন ইন্ডিয়ার কাজ ঠিকমতো হচ্ছে?’’ অনেকে ‘না’ বললেও ‘হ্যাঁ’য়ের সংখ্যাও কম নয়।
প্রধানমন্ত্রী নরেন্দ্র মোদীর সাধের দু’টি প্রকল্প নিয়ে বেঙ্গালুরুর প্রাচীন মাউন্ট কারমেল কলেজের অনুষ্ঠানে জনমত নিতে গিয়ে আজ এভাবেই বিব্রত হলেন রাহুল গাঁধী। কংগ্রেস সহ-সভাপতির (পাপ্পু নামেই পরিচিত সোশ্যাল মিডিয়ায়) ‘পাপ্পু পাস নেহি হুয়া’ মুহূর্তগুলো নিমেষে ভাইরাল। টুইটারে ট্রেন্ডিং #রাহুলস্টাম্পড!   
কংগ্রেস-শাসিত কর্নাটকের রাজধানী শহরে রাহুলের এই বিড়ম্বনাকে প্রত্যাশামতোই রাজনৈতিক হাতিয়ার করেছে বিজেপি। দলের মুখপাত্র মীনাক্ষী লেখির মন্তব্য, ‘‘নেতিবাচক প্রচারের পরিণতি এমনই হয়। বাস্তবের সঙ্গে রাহুলের তো কোনও যোগই নেই!’’ কেন্দ্রীয় মন্ত্রী বাবুল সুপ্রিয়ের টুইট, ‘আশা করি, রাজপুত্র এবার সত্যটা বুঝতে পারবেন’।
পরে সাংবাদিকদের মুখোমুখি হয়ে রাহুল অবশ্য বলেছেন, ‘‘স্বচ্ছ ভারত অভিযান সফল কি না জানতে চেয়েছিলাম। কয়েকজন ‘হ্যাঁ’ বললেও অনেকেই ‘না’ বলেছেন। এরপর ‘মেক ইন ইন্ডিয়া’র প্রশ্নেও অধিকাংশই বলেছেন যে কেন্দ্রের কর্মসূচি সফল হয়নি।’’
রাহুলকে ‘র‌্যাগিং’ করার পিছনে নানা ব্যাখ্যা সামনে এসেছে। দুপুর দেড়টায় রাহুলের বক্তৃতার সূচি থাকলেও ছাত্রীদের অডিটোরিয়ামে আনা হয় ১২টার মধ্যে। তাঁদের বসিয়ে রাখতে দেখানো হয় ‘ভাগ মিলখা ভাগ’! দুপুর ১টা ৪০ মিনিটে রাহুল যখন পৌঁছন, ফারহান আখতার তখন দৌড়চ্ছেন পুরোদমে। ছবি বন্ধ করে দেওয়া হয়। তাতেই নাকি ছাত্রীদের একাংশ ক্ষুব্ধ হয়ে ‘মোদী সমর্থক’ হয়ে যান। এক ছাত্রী বলেন, ‘‘আমরা মোবাইল ফোন থেকে বল পেন— সবকিছু জমা দিয়ে তবে অডিটোরিয়ামে ঢুকতে পেরেছিলাম। নিরাপত্তার নামে এই কড়াকড়িতে অনেকেই খেপেছিল।’’
দেশের যুবসমাজের সঙ্গে যোগাযোগের লক্ষ্যে ওই অনুষ্ঠানের উদ্যোক্তা ছিল প্রদেশ কংগ্রেস। সেই সুযোগের সদ্ব্যবহার করতে প্রধানমন্ত্রী তথা স্যুট-বুটের সরকারের কড়া সমালোচনা করেছেন রাহুলও। বলেছেন, ‘‘প্রধানমন্ত্রী মনে করেন, একজনই দেশ চালাবেন।’’
কিন্তু দিনের শেষে তাঁকে তাড়া করে ফিরেছে ‘ভাগ পাপ্পু ভাগ’ প্রচারটাই! কংগ্রেস মুখপাত্র রণদীপ সিংহ সূরজেওয়ালাকে আলাদা করে বলতে হয়েছে, ‘‘রাহুলজি খোলাখুলি ছাত্রীদের সঙ্গে কথা বলেছেন, শুনেছেন। প্রধানমন্ত্রী তো গত ১৪ নভেম্বর কিছু স্কুল-পড়ুয়ার সঙ্গে কথা বলেছিলেন। দু’সপ্তাহ আগেই পড়ুয়াদের প্রশ্নের জবাব শিখিয়ে দেওয়া হয়েছিল।’’
অনুষ্ঠানে উপস্থিত এক ছাত্রী অবশ্য দাবি করেন, ‘‘আমরা কী প্রশ্ন করব, তা অনেক আগেই রাহুলের কাছে পাঠাতে হয়েছিল!’’